Lucas Bjerregaard må tage et skridt ned på Challenge Tour, efter det mandag ikke lykkedes ham at klare cuttet i Spanien.

Han er æresmedlem i Frederikshavn Golfklub. Han har besejret ingen ringere end golf-ikonet Tiger Woods, og han har i løbet af sin glorværdige karriere tjent 46,3 millioner kroner i præmiepenge. Der er tale om den nordjyske golfspiller Lucas Bjerregaard. Trods de førnævnte meritter kan den 31-årige frederikshavner se tilbage på et skuffende 2022, og mandag måtte nordjyden sande, at han fra næste år rykker ned på det, der betegnes som næstøverste hylde. Lucas Bjerregaard missede nemlig cuttet i den afgørende kvalifikation til DP World Tour 2023, som er golfsportens Superliga. - Det har været to forfærdelige år, sagde en meget rørt og tårevædet Lucas Bjerregaard til Viaplay. Spinkelt håb er væk Lucas Bjerregaard blev nummer 140 på pengelisten, hvorfra kun de 122 kvalificerer sig direkte til DP World Tour 2023. Det skriver Kanal Frederikshavn. Herefter prøvede nordjyden lykken i en kvalifikation, hvor 156 spillere konkurrerede om 25 pladser i golfsportens allerfineste selskab, men også her måtte nordjyden se sig slået efter fire skuffende runder i Spanien. Dermed må Lucas Bjerregaard indstille sig på en sæson, der primært kommer til at foregå på næstøverste niveau på den såkaldte Challenge Tour, hvor pengepræmierne ikke er lige så store som. Trods nedrykningen får Lucas Bjerregaard muligheden for at spille flere af de mindre turneringer på DP World Tour. Frederikshavneren blev professionel i 2013, og hans største resultat i karrieren er sejren i Alfred Dunhill Links Championship tilbage i 2018.